Lectio Divina

*fuq il-Vanġelu tal-Ħadd*

It-8 Ħadd ta’ Matul is-Sena

Sena Ċ

Lq 6:39-45

Jissokta t-tagħlim ta’ Ġesù għat-tielet Ħadd infila. Kif tgħix bħala dixxiplu ta’ Ġesù, dixxipulat li kulħadd imsejjaħ għalih.

Ma jsirx ħaqq minnkom; jinħafrilkom, jingħatalkom, ikejlulkom: il-verb fil-passiv dejjem juri l-għemil tal-Mulej.

Il-kelma u l-għemil tal-bniedem u l-karattru tiegħu jinbtu fil-qalb u juru dak li hi, dak li hu tassew il-bniedem.

Ħafna tagħlim jixbah jew insibu bħalu xi ftit jew wisq fil-Għerf tat-TQ u fil-kitbiet tal-moralisti Griegi (u t-ton ta’ Luqa jgħodd iżjed għas-semmiegħa “Griegi” i.e. mhux Lhud; għal dawn, *Mt*).

Imma dak li bih jintgħaraf *Lq* mhux ħajja mibnija fuq ir-raġuni jew il-karattru. Luqa jislet kollox minn din ir-rabta ġdida ma’ Alla li Ġesù wera li hu Missier.

Kollox ma’ kollox: għandna nkunu ħanina, bħalma l-Missier huwa ħanin.

**39-40:** x’aktarx imorru flimkien.

Luqa jisħaq min banda u min oħra fuq li nagħmlu dak li jitlobna Ġesù.

Jekk le, inkun bħal agħma jmexxi agħma ieħor. L-iżjed jekk insibu min inaqqas jew iraqqaq dak li jitlobna Ġesù. Min jgħallem xort’oħra (imħabba għall-għedewwa, ġenerożità quddiem il-ħażen...) mhux ħlief agħma li jmexxi għomja oħrajn (jekk jimxu warajh). Biss dak li jaqbel mat-tagħlim ta’ Ġesù jgħodd... Hu l-Imgħallem. Hu biss jgħallimna kif insiru bnedmin aħjar, tassew.

Il-ħajja tad-dixxiplu hija iebsa, teħtieġ ġenerożità bla qies, iġġib xi ftit tbatija, hija eżiġenti, imma hija t-triq lejn il-ħelsien, bniedem imfassal fuq l-Imgħallem, Kristu nnifsu.

**41-42:** Il-liġi tal-lembut! (il-wiegħsa għalija, id-dejjaq għall-oħrajn). Biex nara d-difetti u l-ħmerijiet tal-oħrajn qisni seqer... biex nara tiegħi...

Biss min ikun dejjem konxju tan-nuqqasijiet (u d-dnub) tiegħu jista’ jagħder lill-oħrajn.

Kollu għalxejn nipprova nirriforma lill-oħrajn, il-Knisja, jekk ma’ niħux ħsieb ta’ “jien kif jien mal-Mulej?”

In-Nisrani jeħtieġ li jkun bniedem li, bil-maqlub tal-arroganza, illużjoni... dejjem jistaqsi lilu nnifsu jekk għandux raġun għal kollox, jekk hux qed jagħmel żball, jekk dak li jemmen u jaħseb fuq ħafna ħwejjeġ jistax ikun mod ieħor jew differenti ħafna minn dak li hu għażiż għalih.

Qabel xejn, l-awto-kritika. Li ssaqsi lilek innifsek jista’ jkun ta’ siwi kbir biex tikber, biex teħles mill-ħażin u timxi fuq is-sewwa.

Li nsaqsu lilna nfusna jista’ jkun ta’ siwi kbir għall-pastorali. Kemm aħna kapaċi, kemm nissugraw nistaqsu mistoqsijiet diffiċli: fejnhom iż-żgħażagħ? Nistgħu naqduhom billi nagħmlu iżjed mill-ħaġiet li qed nagħmlu diġà...jew?

**vv.43-45:** l-għeruq tal-għemil insibuhom fil-qalb tal-bniedem. Minn hemm ġej u joħroġ l-għemil. Hekk kif siġra tagħti frott skont ma’ tkun jew tajba jew ħażina, l-għemil tajjeb jew ħażin jikxef it-tjubija jew il-ħżunija tal-(qalb tal-)bniedem.

Dan kollu xi ftit jew wisq jgħaqqad ma’ dak li smajna qabel: imħabba jew mibgħeda; ġudizzju jew mogħdrija; kefrija jew ħniena.

Bil-maqlub ta’ wiċċ b’ieħor, kritika bla ħniena (s-pietata), daħk bik innifsek, tlellix minn barra, id-dixxiplu jeħtieġ ikun bħall-Imgħallem, *b’qalb ġdida*, bħal Tiegħu: jagħder, jagħmel għemejjel tajba ħerġin minn qalb tajba li tfawwar is-sewwa, mogħdrija, ġid, maħfra, imħabba għall-għedewwa. Wara kollox, jogħġobna jew ma jogħġobniex, dak li nagħmlu, kif inġibu ruħna, juri dak li aħna minn ġewwa, x’tip ta’ bniedem jien, b’liema stil qed ngħix, x’tip ta’ dixxiplu jien, xi kwalità ta’ mixja wara Ġesù hija ħajti.

Mhux biżżejjed nitolbu: «Ġesù, Ġesù». Jeħtieġ nagħmlu li jgħidilna, ngħixu bħalma għex Hu.

Insibu hawn sejħa sabiex ikollna qalb tajba, li tagħti – naturalment – għemejjel ta’ tjubija, maħfra, mogħdrija, ħniena.